Document ID: 31993R3408

KOMISSION ASETUS (EY) N:o 3408/93,
annettu 13 päivänä joulukuuta 1993,
öljysiementen tuottajien tukijärjestelmän soveltamista koskeviin yksityiskohtaisiin sääntöihin liittyvistä uusista siirtymätoimenpiteistä
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyjen peltokasvien tuottajia koskevan tukijärjestelmän käyttöön ottamisesta 30 päivänä kesäkuuta 1992 annetun neuvoston asetuksen (ETY) N:o 1765/92(1), sellaisena kuin se on viimeksi muutettuna asetuksella (ETY) N:o 1552/93(2), ja erityisesti sen 12 ja 16 artiklan,
sekä katsoo, että
asetuksen (ETY) N:o 1765/92 11 artiklan 2 kohdassa säädetään ennakon maksamisesta tuottajille, jotka hakevat öljysiemeniä koskevaa korvausta; tämä maksu olisi suoritettava heti, kun jäsenvaltiot ovat vahvistaneet oikeuden tukeen,
asetuksen (ETY) N:o 1765/92 11 artiklan 3 kohdassa säädetään, että saadakseen oikeuden edellä tarkoitettuun ennakkoon tuottajan on noudatettava tiettyjä velvollisuuksia, erityisesti sellaisen hakemuksen jättämisen osalta, johon sisältyy tilan yksityiskohtainen viljelysuunnitelma, jossa ilmoitetaan öljysiementen viljelyalat; komissio on antanut asetuksen (ETY) N:o 3887/92(3), jossa säädetään yhdennetystä hallinto- ja valvontajärjestelmästä, joka perustuu yhteen tukihakemukseen; maksut asetuksessa (ETY) N:o 1765/92 vahvistetut edellytykset täyttäville syysrapsin tuottajille olisi suoritettava niin pian kuin mahdollista,
ainoastaan niillä tuottajilla, jotka eivät valitse asetuksen (ETY) N:o 1765/92 8 artiklassa tarkoitettua yksinkertaistettua järjestelmää, on oikeus hakea mainitun asetuksen 5 artiklassa tarkoitettua öljysiemeniä koskevaa korvausta ja saada sen johdosta maksua koskeva ennakko; näiden tuottajien on poistettava osa tilansa maista tuotannosta,
komissio ei voi vielä vahvistaa asetuksen (ETY) N:o 1765/925 artiklan 1 kohdan c alakohdassa tarkoitettua ennakoitua alueellista viitemäärää vuodeksi 1994/1995; tästä tilanteesta ei saa aiheutua niiden rapsintuottajien rankaiseminen, jotka ovat vuonna 1993 kylväneet vuoden 1994 sadonkorjuuta varten, erityisesti siten että he menettävät mahdollisen oikeutensa ennakkoon,
asetuksen (ETY) N:o 1765/9216 artiklassa säädetään erityistoimenpiteistä helpottamaan siirtymistä voimassa olevasta järjestelmästä mainitussa asetuksessa vahvistettuun järjestelmään; edellä sanotun vuoksi olisi vahvistettava väliaikaiset syysrypsin tuottajien ennakkohakemusta koskevat yksityiskohtaiset säännöt tämän kasvin viljelyyn liittyvien vaikeuksien välttämiseksi; tässä tapauksessa riittää, että tuottaja toimittaa syysrapsin kylvöalaa koskevat vähimmäistiedot, joihin on liitetty sitoumus kaikkien muiden vaadittujen tietojen toimittamisesta hyvissä ajoin,
kaikki syysrapsin kylvöalan muutokset aiheuttavat kohtuuttoman määrän erityistarkastuksia sen varmistamiseksi, että oikeus ennakkomaksuun säilyy perusteltuna; sen vuoksi olisi rajoitettava muutokset niihin, jotka maataloudellisista tai ilmastollisista syistä johtuvan kylvön epäonnistumisen vuoksi ovat välttämättömiä; ainoastaan tässä tapauksessa öljysiementen uusi kylvö mahdollistaa edellä mainittujen vaikeuksien välttämisen, ja
rasvojen hallintokomitea ei ole antanut lausuntoa puheenjohtajansa asettamassa määräajassa,
ON ANTANUT TÄMÄN ASETUKSEN:
1 artikla
1 Markkinointivuoden 1994/1995 osalta jäsenvaltiot voivat väliaikaisesti vahvistaa määräpäivän, johon mennessä syysrapsia kylväneet tuottajat voivat hakea öljysiementen korvausta koskevaa ennakkoa, sanotun kuitenkaan rajoittamatta asetuksen (ETY) N:o 2294/92(4) 2 artiklan 1 kohdan c alakohdan soveltamista.
2 Edellä 1 kohdassa tarkoitettu määräpäivä ei saa olla myöhäisempi kuin asetuksen (ETY) N:o 2294/92 2 artiklan 1 kohdan c alakohdassa tarkoitettuja korvauksia koskevien hakemusten jättöpäivä.
2 artikla
Edellä 1 artiklassa tarkoitetussa tapauksessa asetuksen (ETY) N:o 1765/92 11 artiklan 2 kohdassa tarkoitetun ennakon maksaminen edellyttää tuottajan kirjallista ilmoitusta, johon sisältyy vähintään:
a) kokonaispinta-ala, jolle syysrypsiä on kylvetty ja jolle tuottaja hakee ennakkoa;
b) lopullinen sitoumus, jonka mukaan tuottaja
- tekee korvausta koskevan hakemuksen hyvissä ajoin ja asetuksessa (ETY) N:o 3887/92 vahvistettujen yksityiskohtaisten sääntöjen mukaisesti,
- täyttää pellonpoistovelvollisuutensa ja kaikki asetuksessa (ETY) N:o 2294/92 vahvistetut vaatimukset,
- luopuu valintaoikeudestaan pientuottajille tarkoitettuun yksinkertaistettuun järjestelmään,
- ei kylvä uudelleen kyseisiä aloja pääasiallista viljelyä varten muutoin kuin jäsenvaltioiden asianmukaisesti hyväksymistä maataloudellisista tai ilmastollisista syistä johtuen. Tässä tapauksessa tuottajan on kylvettävä uudelleen öljysiemeniä.
3 artikla
Edellä 2 artiklassa tarkoitetussa tapauksessa jäsenvaltioilla on lupa maksaa edellytykset täyttäville tuottajille ennakko, jonka määrä on 50 prosenttia ennakoidusta alueellisesta viitemäärästä, joka lasketaan aluesuunnitelmien kanssa komissiolle toimitettujen tietojen perusteella, sellaisina kuin ne ovat 1 artiklan 1 kohdassa tarkoitettuna päivänä.
4 artikla
1 Ennakkoa ei makseta tuottajille, joita ei ole hyväksytty asetuksen (ETY) N:o 3887/92 9 artiklan 2 kohdan kolmannen alakohdan mukaisesti tiettyjen peltokasvien tuottajia koskevaan tukijärjestelmään vuonna 1993/1994.
2 Jäsenvaltioiden on tehtävä tarvittavat hallinnolliset tarkastukset ennen ennakon maksamista.
5 artikla
1 Jäsenvaltioiden on toteutettava aiheelliset toimenpiteet 2 artiklassa tarkoitetun tuottajan sitoumuksen noudattamisen varmistamiseksi ja sen estämiseksi, että tässä asetuksessa säädettyyn ennakkomaksua koskevaan hakemukseen kuuluvasta pinta-alasta ei makseta muita kasvustoja koskevia korvauksia markkinointivuonna 1994/1995.
2 Jäsenvaltioiden on ilmoitettava komissiolle tämän asetuksen soveltamiseksi toteutetuista, erityisesti 1 kohtaa koskevista toimenpiteistä kolmenkymmenen päivän kuluessa ennakkoa koskevan hakemuksen jättämiselle vahvistetusta määräpäivästä.
6 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisön virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä joulukuuta 1993.

Labels: 17
19
5
6